钦定古今图书集成/理学汇编/字学典/第078卷 > 明宋濂潜溪集 > 《论兰亭》
## 钦定古今图书集成/理学汇编/字学典/第078卷 > 明宋濂潜溪集 > 《论兰亭》

世之论定武《兰亭》，其说颇不同。有谓“唐太宗诏欧阳
询拓本刻石禁中，至晋时契丹辇至北，弃而归宋庆
历中，韩忠献公婿李氏者获之，至宋景文公帅定武，
始从李氏之子购藏库中，相传得于孟永清者。”盖非
也。熙宁中，薛师正出守，甚珍惜之，别刻以惠求者，师
正之子绍彭，又勒于他石，潜易元刻以归长安。是定
武有三刻矣。有谓太宗既葬，茧纸《兰亭》，而刻石亦见
殉。昭陵既发，耕氓负石为𢭏帛用。定武一士人，见四
周龙凤文隐起，知为禁中本，以百金市之以归，谓之
古定本。王君贶知长安，移文索入公库，又谓之古长
安本。既而公库火，石焚，冯当世再入石，是《定武》则有
二刻矣。传闻异辞，是二说者已不能归于“一致”，况欲
索于肥瘦完损之间邪？